Document ID: 32009D0777

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Οκτωβρίου 2009
για την επέκταση των χρήσεων ελαίου φυκών από τα μικροφύκη Ulkenia sp. ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2009) 7932]
(Το κείμενο στην αγγλική γλώσσα είναι το μόνο αυθεντικό)
(2009/777/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
Εκτιμώντας τα ακόλουθα:
(1)
Στις 4 Νοεμβρίου 2004 η εταιρεία Lonza Ltd (πρώην Nutrinova) υπέβαλε αίτηση στις αρμόδιες αρχές της Γερμανίας για επέκταση των χρήσεων του ελαίου που προέρχεται από τα μικροφύκη Ulkenia sp. ως νέου συστατικού τροφίμων.
(2)
Στις 9 Φεβρουαρίου 2005 ο αρμόδιος οργανισμός αξιολόγησης τροφίμων της Γερμανίας εξέδωσε την αρχική του έκθεση αξιολόγησης. Στην εν λόγω έκθεση κατέληγε στο συμπέρασμα ότι η επέκταση των χρήσεων του ελαίου των μικροφυκών Ulkenia sp. ενείχε, ενδεχομένως, τον κίνδυνο αύξησης της πρόσληψης εικοσιδυεξαενοϊκού οξέος (DHA) σε μη αποδεκτά επίπεδα.
(3)
Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 21 Απριλίου 2005.
(4)
Εντός της περιόδου των 60 ημερών που ορίζεται στο άρθρο 6 παράγραφος 4 του κανονισμού (ΕΚ) αριθ. 258/97, διατυπώθηκαν αιτιολογημένες αντιρρήσεις για την εμπορία του προϊόντος σύμφωνα με τη διάταξη αυτή.
(5)
Στις αντιρρήσεις που προέβαλαν τα κράτη μέλη έθεσαν κυρίως το θέμα των αυξημένων επιπέδων πρόσληψης ω-3 λιπαρών οξέων και ιδίως DHA (εικοσιδυεξαενοϊκού οξέος).
(6)
Ωστόσο, η κύρια πηγή ω-3 λιπαρών οξέων είναι το ιχθυέλαιο. Σήμερα, στα τρόφιμα των κατηγοριών για τις οποίες ζητήθηκε η προσθήκη ελαίου από μικροφύκη Ulkenia sp., τα ω-3 λιπαρά οξέα μπορούν να παρασχεθούν είτε από ιχθυέλαιο είτε, εναλλακτικά, από μικροφύκη Ulkenia sp.
(7)
Επομένως, δεν αναμένεται ότι η χρήση ελαίου από μικροφύκη στις ομάδες τροφίμων που αναφέρονται στο παράρτημα θα οδηγήσει σε πρόσθετη αύξηση, σε απαράδεκτα επίπεδα, της συνολικής πρόσληψης ω-3 λιπαρών οξέων.
(8)
Το έλαιο από μικροφύκη Ulkenia sp. πληροί τα κριτήρια του άρθρου 3 παράγραφος 1 του κανονισμού (ΕΚ) αριθ. 258/97.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το έλαιο από μικροφύκη Ulkenia sp., όπως ορίζεται στο παράρτημα Ι, μπορεί να διατεθεί στην κοινοτική αγορά ως νέο συστατικό τροφίμων για τις χρήσεις και στα μέγιστα επίπεδα που αναφέρονται στο παράρτημα ΙΙ.
Άρθρο 2
Η ονομασία «έλαιο από μικροφύκη Ulkenia sp.» αναγράφεται στον κατάλογο των συστατικών των τροφίμων στα οποία περιέχεται.
Άρθρο 3
Η παρούσα απόφαση απευθύνεται στην εταιρεία Lonza Ltd, Muenchensteinerstrasse 38, CH-4002 Basel.
Βρυξέλλες, 21 Οκτωβρίου 2009.

Labels: 17
0
3
6
18